
A közösségi oldalak és felhasználóik közötti szerződések dimenziója: a TikTok példája és a zéró áras üzleti modell

Kulcsszavak: szerződés; TikTok; zéró áras üzleti modell
Jelen dolgozat témáját a TikTok portál és a felhasználók között megkötött szerződés, és a zéró áras üzleti modell elemzése képezi. Elemző, leíró és kritikai módszer segítségével három terület: az adatvédelem, a versenyjog és a fogyasztóvédelem kerül kiemelésre. A dolgozat célját a szerződéses kapcsolat létrejöttének bemutatása és a szerződés létrejöttét követően, az annak „működése” során tipikusan felmerülő jogi kérdések alkotják. Az analízis megtétele érdekében a dolgozat az alábbi részekből áll: Négy fő szerkezeti egységet tartalmaz a dolgozat, melyből az első bemutatja a szerződés létrejöttéhez szükséges szabályokat a magyar Ptk. szerint, így különösen az általános szerződési feltételekkel kötött szerződés, illetve az elektronikus úton kötött szerződés szabályait. A második fejezet vonatkozik a TikTok-kal kötött szerződés létrejöttére, annak tartalmára, itt különösen a platform felhasználási feltételeiben meghatározott szabályokra, valamint ennek a létrejött szerződésnek a minősítésére. A harmadik szerkezeti egység tartalmazza hogyan is működik a TikTok által használt zéró áras üzleti modell, illetve hogy a modell működése milyen hatással bír a felhasználók jogaira adatvédelmi, versenyjogi és fogyasztóvédelmi szempontból. Végezetül pedig bemutatásra kerül a negyedik fejezetben, hogy milyen újonnan elfogadott Európai Uniós szabályok kínálnak megoldási javaslatokat a közösségi oldalak, így a TikTok működésének a szabályozására. A dolgozaton végigvonul négy kérdés, melyek a következők:
1. Milyen rendelkezéseket tartalmaznak a TikTok felhasználási feltételei?
2. Hogyan minősíthetjük a TikTok és a felhasználók között létrejött szerződést?
3. Hogyan működik a zéró áras üzleti modell és milyen hatása van a felhasználók jogaira?
4. Milyen jogi megoldások kínálkoznak e modell szabályozására?
Ezen felvetések megválaszolásával jelen kutatás legfontosabb célkitűzése tehát egy átfogó elemzés megtétele, amelynek része a TikTok portál és felhasználóik között szerződés létrejöttének, majd működésének a vizsgálata.



